22:38 Barack Obama, yksi Iranin ydinsopimuksen pääarkkitehdeista, kutsuu Trumpin päätöstä vakavaksi virheeksi.

22:07 Venäjä kertoo neuvottelevansa EU:n kanssa Iranin ydinsopimuksen pelastamiseksi.

22:00 Iranin presidentti Hassan Rouhani kertoo maan haluavan neuvotella EU:n, Venäjän ja Kiinan kanssa ydinsopimuksesta. Jos neuvottelut eivät tuota tulosta, Iran uhkaa alkaa rikastaa aiempaa enemmän uraania.

21:53 Eurooppa-neuvoston puheenjohtajan Donald Tuskin mukaan Euroopan pitää vastata Trumpin Iran-politiikkaan yhtenäisenä. Tuskin mukaan EU:n johtajat tulevat keskustelemaan asiasta ensi viikolla.

21:47 Rouhanin mukaan Iran ei ole tehnyt mitään väärin. Hänen mukaansa ydinsopimus jää voimaan myös ilman Yhdysvaltoja. Rouhanin mukaan mikään muu maa Israelia lukuun ottamatta ei tue Yhdysvaltojen päätöstä. (Toim.huom: Saudi-Arabia ilmoitti pian Trumpin ilmoituksen jälkeen tukevansa Yhdysvaltoja.)

21:40 Iranin presidentti Hassan Rouhani puhuu Iranin valtiontelevisiossa. Hänen mukaan kyseessä on "historiallinen kokemus" Iranille.

21:34 EU:n korkea edustaja Federica Mogherini kommentoi Trumpin päätöstä Brysselissä. Hänen mukaansa Iranin ydinsopimus toimii. Hänen mukaansa EU jatkaa Iran-sopimuksen noudattamista. Mogherini toivoo Iranin noudattavan velvollisuuksiaan jatkossakin.

21:33 Ranskan presidentti Emmanuel Macron sanoo Ranskan, Saksan ja Ison-Britannian olevan harmissaan Trumpin päätöksestä.

21:32 Iranin valtiollinen televisio kutsuu Trumpin päätöstä laittomaksi.

21:29 Israelin pääministeri Benjamin Netanyahu ylistää Trumpin päätöstä. Ennen Trumpin ilmoitusta Israel oli asettanut armeijansa valmiuteen Iranin iskun varalta.

21:23 Nyt Trump ylistää iranilaista kulttuuria ja sen kansaa. Trumpin mukaan Iranin ylpeä kansa ansaitsee paremman johdon.

21:22 Trump sanoo toivovansa löytävänsä ratkaisun Iranin tilanteeseen yhdessä liittolaistensa kanssa.

21:20 Trump kertoo, että Yhdysvallat palauttaa Iranin vastaiset pakotteet.

21:19 Trump kertoo Yhdysvaltojen vetäytyvän Iranin ydinsopimuksesta.

21:18 "Jos ydinsopimus jatkuisi, se johtaisi ydinvarustelukilpaan Lähi-idässä", Trump sanoo.

21:17 Trump viittaa toistuvasti Iranin hallintoon murhaajina. Hän viittaa Israelin aiemmin esittämiin todisteisiin siitä, että Iran kehittää edelleen ydinaseita.

21:15 Trump aloittaa puheensa. Hän kertoo Iranin olevan maailman suurin terrorismia tukeva valtio. Hän arvostelee Iranin kanssa tehtyä sopimusta. Trumpin mukaan sopimus on mahdollistanut Iranin jatkaa ydinohjelmaansa ja tukenut Iranin hallitusta.

20:59 Iranin presidentti Rouhani on kertonut vastaavansa Trumpin päätökseen vielä tämän illan aikana. Macron kertoo keskustelleensa Trumpin päätöksestä puhelimitse Saksan liittokanslerin Angela Merkelin ja Iso-Britannian pääministerin Theresa Mayn kanssa.

20:52 Ennen Trumpin ilmoitusta huhumylly käy kovana. New York Times -sanomalehti sekä useat uutistoimistolähteet kertoivat aiemmin tänään, että Yhdysvallat on päättänyt vetäytyä sopimuksesta. Valkoinen talo kiisti väitteet.

Lue myös:

Analyysi: Trumpin Iran-korvaan kuiskutellaan huutaen – Israelin Netanjahulta valuu julki joka päivä uusi "paljastus"

Trumpin päätös Iranin ydinsopimuksesta voi pahimmillaan johtaa sotaan ja romuttaa Pohjois-Korean neuvottelut